Malema dalk binnekort vervolgJulius Malema in die hof. Foto: EFF/Twitter AfriForum het van betroubare bronne in die Nasionale Vervolgingsgesag (NVG) verneem dat Julius Malema, leier van die EFF, vervolg gaan word en binnekort in die hof (waarskynlik die Mdantsane-landdroshof in die Oos-Kaap) moet verskyn. Dít volg nadat AfriForum klagte teen Malema aanhangig gemaak het ná hy tydens die EFF se vyfjaarfeesviering in 2018 skote afgevuur het met ’n voorwerp wat soos ’n aanvalsgeweer gelyk het. “AfriForum het probeer om dié vertroulike inligting formeel met die NVG te bevestig. Dit lyk egter of die NVG sy kop in die sand steek en weier om pa te staan vir sy besluit rakende Malema se vervolging, ondanks die NVG se onderneming om dié besluit teen 2 Oktober 2019 aan AfriForum bekend te maak,” sê Ian Cameron, AfriForum se hoof van gemeenskapsveiligheid. AfriForum se private vervolgingseenheid, onder leiding van adv. Gerrie Nel, het vroeër vanjaar aangedui dat AfriForum die hof sal nader ten einde die NVG te dwing om ’n beslissing oor Malema se vervolging te maak. Talle klagte uit verskeie oorde staar Malema in die gesig en AfriForum het reeds by verskeie geleenthede sy kommer uitgespreek dat Malema se oortredings anders hanteer word as dié van gewone landsburgers. Ian Cameron, AfriForum se hoof van gemeenskapveiligheid. Foto: Reint Dykema. Volgens Cameron het die NVG eers ná AfriForum se betrokkenheid besluit om aandag aan Malema se vervolging te skenk, maar swyg steeds oor die vervolging rakende die beweerde skietvoorval. Hy sê indien die NVG en SAPD hul stilswye betreffende dié aangeleentheid volhou, sal AfriForum alle remedies tot sy beskikking aanwend om die vervolging in ’n rigting te dryf. “Die NVG is in hierdie saak die geleentheid gegun om aan die publiek te bewys dat hy misdade vervolg – ongeag die oortreder se identiteit en sonder enige vrees of voorkeur. Tans lyk dit egter of dié wetstoepassingsowerheid verkies om sy reeds verwronge beeld te handhaaf en in Malema se guns op te tree,” sê Cameron. “Indien die NVG nie daartoe in staat of nie bereid is om die vervolging te behartig nie, sal AfriForum se private vervolgingseenheid die leisels oorneem om te verseker dat geregtigheid geskied,” sê Marnus Kamfer, AfriForum se regs-en-risikobestuurder.